Nuwe sonkragplaas wil Kaapstad se beurtkrag verminderFoto bloot ter illustrasie van sonkrag. (Foto: Universiteit Stellenbosch/Facebook) ’n Sonkragaanleg van R1,2 miljard wat deur Stad Kaapstad bekendgestel is, sal die stad se inwoners teen ten minste een volle fase van beurtkrag kan beskerm. Die aanleg, wat net buite Somerset-Wes geleë sal wees, sal tot soveel as 60 MW hernubare energie opwek, en sal internasionale ondersteuning van die C40 Cities Finance Facility (CFF) ontvang. CFF bied stede tegniese sowel as finansiële ondersteuning in groenenergieprojekte, met ’n regverdige energie- oorgang as doel. In totaal gaan die stad oor die volgende drie jaar ongeveer R2,3 miljard bestee om Suid-Afrika se eerste beurtkragvrye stad te word. “Die DA wys weer hoe hy die enigste party is met enige idee hoe om beurtkrag te beëindig. Ek loof die Stad Kaapstad omdat hulle gewys het wat moontlik is met innoverende en vooruitdenkende regering,” sê Christopher Fry, DA-woordvoerder vir energie in die Wes-Kaap. “Dit is belangrik vir die inwoners van hierdie land om te besef dat terwyl die ANC sy wiele tol om Eskom reg te maak, met geen vordering in sig nie, daar ’n sterk alternatief vir hulle beskikbaar is. Dit is net waar die DA regeer dat enige vordering gemaak word om ons mense en ons ekonomie uit die boeie van ANC-geborgde beurtkrag te bevry.” Geordin Hill-Lewis, burgemeester van Kaapstad, het verlede maand gesê die stad se planne vorder goed om inwoners binne drie jaar teen Eskom se eerste vier fases van beurtkrag te beskerm. Die projek vir elektrisiteitaanskaffing, wat oor drie fases strek, het reeds verskeie mylpale gehaal. Die grootste aanskaffing – ŉ 500 MW-tender om elektrisiteit op die oop mark aan te skaf, het op 29 Maart begin.